Source: https://hugo.legal/kuidas-aru-saada-inkasso-noudest-mida-ette-votta-ja-kuidas-enda-oigusi-kaitsta/
Timestamp: 2020-07-05 12:43:06+00:00
Document Index: 5936675

Matched Legal Cases: ['§ 142', '§ 142', '§ 146', '§ 142', '§ 113', '§ 94']

Kuidas aru saada inkasso nõudest, mida ette võtta ja kuidas enda õigusi kaitsta? - HUGO.legal
HUGO.legal2020-06-15T09:53:37+00:00Võlaõigus|
Suurel osal inimestest on oma elus tulnud kokku puutuda inkassoettevõtte poolt saadetud nõudega ning sageli tekitavad need hirmu ja segadust. OÜ HUGO’l on ligi 9000 klienti ning neist kolmandik on juriidilist abi palunud seoses võlgnevusega. Jagame siinkohal 5 nõuannet, kuidas inkasso nõuetega käituda.
Ära jäta inkasso poolt saadetud nõuet tähelepanuta!
Tähelepanuta jäetud rahaline nõue võib kasvada suureks rahaliseks kohustuseks. Hakka tegutsema juba peale esimese võlgnevuse teate kättesaamist!
Tutvu inkasso poolt saadetud materjalidega!
Tavapäraselt saadetakse inkasso poolt lihtkirjalik teade nõude kohta, milles on lühidalt kirjeldatud põhinõude ja kõrvalnõuete suurus. Probleem seisneb aga selles, et teates ei ole üldjuhul kirjeldatud nõude tekkimise aluseid ega selgitatud võlgnevuse arvutuskäiku
Võta inkassoga ühendust e-maili teel!
Soovitame kõigil nõude saanud inimestel koheselt võtta ühendust inkassoettevõttega ja just e-kirja teel ning paluda saata nõude aluseks olevate dokumentide koopiad ning nõude (põhinõude ja kõrvalnõuete) esitamise põhjendus. E-kirjaga saadetava päringu puhul saab pärast tõendada, et olete olnud huvitatud nõude kohtuvälisest lahendamisest. Inkassole saadetava e-kirja näidise leiad lisa 1 alt.
Kontrolli, kas nõue on aegunud või mitte!
Pärast inkasso poolt saadetud nõude aluseks olevate dokumentide saamist tuleb kontrollida, ega inkasso poolt esitatud nõue aegunud ei ole. Kõige enamkasutatava aegumise aluse kohaselt aegub suur osa nõudeid 3 aastaga. Nõuete aegumisesest täpsemalt lisas 2.
Palu inkassolt selgitust võlgnevuse suuruse kohta!
Kui esitatud nõue ei ole aegunud tuleb paluda inkassolt selgitust põhinõude (võlgnevuse) suuruse kohta ja saada aru, kas kõrvalnõuded on põhjendatud. Põhi- ja kõrvalnõuetest täpsemalt lisas 3.
Eesti Õigusbüroo peajurist Janno Perv soovitab enne võlgenuse tasuma asumist tutvuda eelpool toodud näpunäidetega, kuna juba tasutud maksete tagasinõudmine on ajakulukas ja käib üldjuhul läbi kohtumenetluse. “Kui esitatud nõue on põhjendatud ja seadustega kooskõlas, soovitan jõuda inkassoga kokkuleppele nõude tasumise osas. Kuid siin tuleb kindlasti jälgida, et maksegraafiku koostamisel ei muudetaks olemasolevat põhinõuet ja kõrvalnõuet uueks põhinõudeks (ei pandaks nõudeid kokku), kuna selline kokkulepe suurendab kohustusi,” sõnas Perv.
Perv soovitab abi saamiseks õigeaegselt juristi poole pöörduda. Tasuta ning soodustingimustel õigusabi kohta saab lähemalt lugeda aadressil www.juristaitab.ee
Lisa 1. Inkassole saadetava lihtkirja näidis:
Palun esitada kõik Teie poolt esitatud nõuet põhjendavad dokumendid.
Otsustan edasise tegevuse pärast esitatud dokumentide läbivaatamist ja analüüsimist.
Lisa 2. Nõude aegumise kontrollimine:
Aegumine Tsiviilseadustiku üldosa seaduse (TsüS) § 142 tähenduses tähendab seda, et pärast nõude aegumist võib kohustatud isik keelduda oma kohustuse täitmisest. Aegumisele tuginemiseks tuleb inkassole edastada vastav teade (näidis allpool). Inkassole edastatav teade aegumise kohta ei pea olem koostatud juriidilist terminoloogiat kasutades. Piisab, kui teates on selgitatud, et tuginete aegumisele ja keeldute väidetavat kohustust täitmast .
Aegumise alused on sätestatud TsÜS 10. peatükis §§ 142 jj. Kõige enamkasutatav aegumise alus on sätestatud TsÜS § 146 lg 1, mille kohaselt aegub nõue 3 aasta pärast peale nõude sissenõutavaks muutumist. Sissenõutavaks muutub nõue siis, kui inimesel on tekkinud tasumise kohustus, näiteks on arvel tasumise ajaks märgitud 1. kuupäev, st. sissenõutavaks muutub nõue 2. kuupäeval.
Aegumise teate näidis inkassole:
Tulenevalt TsÜS § 142 lg 1 võib võlgnik pärast nõude aegumist keelduda oma kohustuse täitmisest. Keeldun Teie poolt esitatud nõude tasumisest!
Lisa 3. Põhi- ja kõrvalnõuded:
Põhinõudena käsitletakse näiteks tasumata laenu jääki või tasumata arve summat. Põhinõudele saab lisada kõrvalnõuded intresside ja viiviste näol. Põhinõue on kindel muutumatu summa, kuid kõrvalnõuded muutuvad (viiviseid/intresse arvestatakse päeva kaupa). Viivisintressi määra suurus on kas kokkuleppeline või tuleneb seadusest (võlaõigusseaduse § 113 ja § 94) ning seda saab arvutada portaalis http://www.viivisekalkulaator.ee/